་སྣ།

gyaltsen
༄༅། །དཔལ་ཀྱཻ་རྡོ་རྗེའི་མངོན་པར་རྟོགས་པ་ཡན་ལག་དྲུག་ལམ་དུས་དང་བཅས་པའི་བསྒོམ་དོན་བཞུགས་སོ།། ན་མོ་གུ་རུ་ཧེ་བཛྲ་ཡ། སྐྱབས་གསུམ་ངོ་བོ་དཔལ་ལྡན་བླ་མ་དང་། །སྐུ་གསུམ་དབྱེར་མེད་ལྷག་པའི་ལྷ་རྣམས་ལ། །སྒོ་གསུམ་དྭང་བས་ཀུན་ནས་གུས་བཏུད་དེ། །ཐེག་གསུམ་མཐར་ཐུག་ཉམས་ལེན་བྲི་བར་བྱ། །འདིར་བཅོམ་ལྡན་འདས་དཔལ་ཀྱཻ་རྡོ་རྗེ་མན་ངག་ལུགས་ཀྱི་མངོན་པར་རྟོགས་པ་ཡན་ལག་དྲུག་གི་རྣལ་འབྱོར་ཉམས་སུ་ལེན་པའི་གནད་སྦྱང་གཞི་སྦྱོང་བྱེད་ངོ་སྤྲོད་པའི་ཚུལ་ལ་གསུམ་སྟེ། སྔོན་འགྲོ་དང་། དངོས་གཞི། རྗེས་གསུམ་མོ། །དང་པོ་ལ་ཐུན་མོང་དང་ཐུན་མོང་མ་ཡིན་པ་གཉིས་ལས། དང་པོ་ལ་ཡང་གསུམ། སྐྱབས་སུ་འགྲོ་བ། སེམས་བསྐྱེད་པ། རྡོ་རྗེ་སེམས་དཔའི་བསྒོམ་བཟླས་སོ། །དང་པོ་སྐྱབས་སུ་འགྲོ་བ་ལ་དྲུག་སྟེ། རྟེན་གྱི་གང་ཟག་ངོས་བཟུང་བ། སྐྱབས་སུ་འགྲོ་བའི་དུས། སྐྱབས་སུ་འགྲོ་བའི་ཡུལ། རྒྱུ་གང་གིས་སྐྱབས་སུ་འགྲོ་བ། ཚུལ་ཇི་ལྟར་སྐྱབས་སུ་འགྲོ་བ། སྐྱབས་སུ་འགྲོ་བའི་དགོས་པའོ། །དང་པོ་རྟེན་གྱི་གང་ཟག་ནི་གཞུང་ལས། བདག་དང་འགྲོ་བ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཞེས་འབྱུང་བས། རང་དང་དྲིན་ཅན་ཕ་མས་གཙོ་བྱས་པའི་སེམས་ཅན་ཐམས་ཅད་ཡིན་ཞིང་། དེ་ལ་ཐོག་མར་བསམ་པ་འདི་བཞིན་དུ་བྱ་སྟེ། ཁམས་གསུམ་འཁོར་བ་གང་དུ་གནས་ཀྱང་། སྡུག་བསྔལ་དང་སྐྱོན་གྱི་རང་བཞིན་ལས་མ་འདས་ཏེ། དམྱལ་བ་རྣམས་ལ་ཚ་གྲང་གི་སྡུག་བསྔལ། ཡི་དྭགས་ལ་བཀྲེས་སྐོམ་གྱིས་སྡུག་བསྔལ། དུད་འགྲོ་རྣམས་ལ་སྲོག་བཅད་དང་བཀོལ་སྤྱུགས་ཀྱིས་སྡུག་བསྔལ། མི་ལ་འདོད་པ་བཙལ་གྱིས་མི་བརྙེད་པ་ལ་སོགས་པའི་སྡུག་བསྔལ། ལྷ་མ་ཡིན་ལ་འཐབ་རྩོད་ཀྱིས་སྡུག་བསྔལ། ལྷ་ལ་འཆི་འཕོ་བའི་སྡུག་བསྔལ་ལ་སོགས་པ་འཁོར་བའི་ཉེས་དམིགས་རགས་པ་གཅིག་བསམ་པས། དེ་ལྟ་བུའི་སྡུག་བསྔལ་ཅན་གྱི་འཁོར་བ་དེར་ཅིས་ཀྱང་མི་སྐྱེ་བར་བྱའོ་སྙམ་པའི་བློ་བསྐྱེད་ལ། དེ་གང་ལ་བརྟེན་ནས་སྤོང་སྙམ་ན། དལ་འབྱོར་གྱི་ཆོས་བཅོ་བརྒྱད་དང་ལྡན་པའི་མིའི་ལུས་ལ་བརྟེན་ནས་སྤོང་དགོས་པ་ལ་དེ་ལྟ་བུའི་མི་ལུས་ཀྱང་ཆ་ཙམ་གཅིག་ཐོབ་འདུག་སྙམ་དུ་བསྒོམ་ཞིང་། བརྟེན་ཡང་ཡུན་རིང་དུ་མི་གནས་ཏེ། འཆི་བ་མི་རྟག་པ་འབྱུང་བས། དེ་མ་བྱུང་གི་གོང་དུ་ཆོས་བྱ་དགོས། དེ་ཡང་རང་ཉིད་ཞི་བདེ་དོན་གཉེར་གྱི་སྒོ་ནས་བྱས་པས་མི་ཕན་ཏེ། ཁམས་གསུམ་གྱི་སེམས་ཅན་ཐམས་ཅད་དྲིན་ཅན་གྱི་ཕ་མ་ཤ་སྟག་ཡིན་པས་དེ་ཐམས་ཅད་འཁོར་བའི་སྡུག་བསྔལ་ལས་བསྒྲལ་ཏེ། བདེ་བ་བླ་ན་མེད་པ་ལ་འགོད་དགོས་པས་དེའི་ཆེད་དུ་འདི་ལྟ་བུའི་ལམ་ཟབ་མོ་ཉམས་སུ་བླངས་ཏེ་སངས་རྒྱས་ཀྱི་གོ་འཕང་ཐོབ་པར་བྱའོ་སྙམ་པའི་བྱང་ཆུབ་ཀྱི་སེམས་བསྒོམ་ལ། དེའི་སྒོ་ནས་ཁམས་གསུམ་སྣོད་བཅུད་ཐམས་ཅད་རང་གི་ལུས་ལ་བསྡུས་ཤིང་། ལུས་དེ་ཡང་འབྱུང་བ་བཞི་ལ་བརྟེན་ནས་སྐྱེས་པ་ཡིན་པས་རིམ་པ་བཞིན་བསྡུས་ཏེ། དེ་ཡང་ས་ཆུ་ལ། ཆུ་མེ་ལ། མེ་རླུང་ལ། རླུང་རྣམ་པར་ཤེས་པ་ལ། དེ་སྣང་བ་ལ། དེ་མཆེད་པ་ལ། མཆེད་པ་ཐོབ་པ་ལ། ཐོབ་པ་འོད་གསལ་ལ་ཐིམ་ཞིང་། འོད་གསལ་དེ་དབང་གི་ཡེ་ཤེས་ཀྱིས་བྱིན་གྱིས་བརླབས་པར་བསམ་པས། དེའི་རྐྱེན་གྱིས་སྣོད་ཀྱི་འཇིག་རྟེན་གཞལ་ཡས་ཁང་དང་། རང་གཙོ་བྱས་བཅུད་ཀྱི་སེམས་ཅན་ཐམས་ཅད་ཀྱཻ་རྡོ་རྗེའི་རྣམ་པ། སྐྱབས་ཡུལ་རྣམས་ཀྱང་ཀྱཻ་རྡོ་རྗེའི་དཀྱིལ་འཁོར་དུ་བསྒོམ་པའོ། །དེ་རྣམས་ཀྱི་སྦྱང་གཞི་སྦྱོང་བྱེད་ལ་འཆི་སྲིད་ཀྱི་སྦྱང་གཞི་སྦྱོང་བྱེད་དང་། སྐྱེ་སྲིད་ཀྱི་སྦྱང་གཞི་སྦྱོང་བྱེད་གཉིས་ལས། དང་པོ་ལ་སྔར་ཤི་བ་རྣམས་དང་། མ་འོངས་པ་ན་འཆི་འགྱུར་གྱི་བག་ཆགས། ད་ལྟར་གྱི་འཆི་བ་རྣམས་ནི་སྦྱང་གཞི། འབྱུང་བ་རིམ་གྱིས་བསྡུ་བ་ནས་དབང་གི་ཡེ་ཤེས་ཀྱིས་བྱིན་གྱི་བརླབས་པའི་བར་བསྒོམ་པ་ནས་ཆོས་ཀྱི་སྐུར་བསམ་པ་ནི་སྦྱོང་བྱེད། མཐར་ཆོས་སྐུ་ཐོབ་པ་ནི་སྦྱངས་འབྲས་ཡིན་ནོ། །གཉིས་པ་ལ་སྣོད་ཀྱི་འཇིག་རྟེན་ཆགས་པ། བཅུད་ཀྱི་སེམས་ཅན་སྐྱེ་བ། དེ་ཡང་སྔར་ཆགས་པ་དང་སྐྱེས་པ། མ་འོངས་པ་ན་ཆགས་འགྱུར་དང་སྐྱེ་འགྱུར། ད་ལྟར་གྱི་སྣོད་བཅུད་ཆགས་སྐྱེས་ཐམས་ཅད་ནི་སྦྱང་གཞི། འོད་གསལ་དེ་ཉིད་དབང་གི་ཡེ་ཤེས་ཀྱིས་བྱིན་གྱིས་བརླབས་པའི་རྐྱེན་གྱིས་ཕྱི་སྣོད་ཀྱི་འཇིག་རྟེན་གཞལ་ཡས་ཁང་དང་། ནང་རང་གི་གཙོ་བྱས་བཅུད་ཀྱིས་སེམས་ཅན་རྣམས་ཀྱཻ་རྡོ་རྗེ་ལྷ་དགུའི་དཀྱིལ་འཁོར་དུ་བསྒོམས་པ་སྦྱོང་བྱེད། དེ་ལྟར་བསྒོམས་པས་གཟུགས་ཀྱི་སྐུ་ཐོབ་པ་སྦྱངས་འབྲས་སོ། །གཉིས་པ་སྐྱབས་སུ་འགྲོ་བའི་དུས་ནི། ཉན་ཐོས་དང་ཕ་རོལ་དུ་ཕྱིན་པའི་ལུགས་མང་དུ་ཡོད་ཀྱང་། འདིར་གཞུང་ལས། དུས་ད་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མ་མཆིས་ཀྱི་བར་ཞེས་འབྱུང་བ་ལྟར་གསང་སྔགས་ཀྱི་སྐབས་འདིར། དུས་ད་ནས་བཟུང་སྟེ་ཇི་སྲིད་བཅུ་གསུམ་རྡོ་རྗེ་འཛིན་པའི་གོ་འཕངས་མ་ཐོབ་ཀྱི་བར་སྐྱབས་སུ་འགྲོ་སྙམ་དུ་བྱེད་པ་ཡིན། གསུམ་པ་སྐྱབས་སུ་འགྲོ་བའི་ཡུལ་ནི། རང་གི་མདུན་གྱི་ནམ་མཁར་སེང་གེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲིའི་སྟེང་དུ་སྣ་ཚོགས་པདྨ་འདབ་མ་བརྒྱད་པའི་ལྟེ་བར་ཉི་མ་བདུད་བཞི་རྩེགས་པའི་གདན་གྱི་སྟེང་དུ། བཅོམ་ལྡན་འདས་སྙིང་པོ་ཀྱཻ་རྡོ་རྗེ་ཡབ་ཡུམ། འདབ་མ་རྣམས་ལ་རང་རང་གི་གདན་གྱི་སྟེང་དུ་ལྷ་མོ་བརྒྱད་གཙོ་བོའི་རྒྱབ་བཻཏྟ་ལིའི་མདུན་དུ་ཟ་འོག་གི་གདན་ལ་ཆོས་པུ་ཏི་བྲག་རི་རྩེགས་པ་ལྟ་བུ་ན་བཟའ་གདོང་དར་ཕྲ་བུན་ནེ་བ་དང་བཅས་པ་གསལ་བཏབ། དེ་ཡང་གཞུང་ལས། ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་འཕྲིན་ལས་ཐམས་ཅད་ཀྱི་ངོ་བོ། ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས། འཕགས་པའི་དགེ་འདུན་ཐམས་ཅད་ཀྱི་མངའ་བདག་དྲིན་ཅན་རྩ་བ་དང་བརྒྱུད་པར་བཅས་པའི་ཞེས་འབྱུང་བས། སྐྱབས་ཡུལ་ཐམས་ཅད་ཀྱཻ་རྡོ་རྗེ་ལྷ་དགུའི་དཀྱིལ་འཁོར། གསུང་རབ་པུ་ཏི་དང་བཅས་པ་ལ་འདུས་པར་བསྒོམ་དགོས་ཏེ། དེ་ཡང་ཕྱོགས་བཅུ་ནི་ཕྱོགས་བཞི་མཚམས་བརྒྱད་སྟེང་འོག་གཉིས་དང་བཅས་པའི་གནས་ན་བཞུགས་པའི་སངས་རྒྱས་ཐམས་ཅད་དང་། དུས་གསུམ་ནི། སྔར་འདས་པའི་སངས་རྒྱས་ཐམས་ཅད་དང་། མ་འོངས་པ་ན་འབྱོན་པར་འགྱུར་བའི་སངས་རྒྱས་ཐམས་ཅད་དང་། ད་ལྟར་བཞུགས་པའི་སངས་རྒྱས་རྣམས་ཡིན། དེ་བཞིན་གཤེགས་པ་ནི། ལམ་བདེ་བ་ནས་འབྲས་བུ་བདེ་བར་གཤེགས་པས་ན་བདེ་བར་གཤེགས་པའི་དེ་བཞིན་གཤེགས་པའོ། །དེ་བཞིན་གཤེགས་པ་དེ་ཉིད་ཀྱི་སྐུ་རྣམ་པར་སྣང་མཛད། གསུང་འོད་དཔག་མེད། ཐུགས་མི་བསྐྱོད་པ། ཡོན་ཏན་རིན་ཆེན་འབྱུང་ལྡན། འཕྲིན་ལས་དོན་ཡོད་གྲུབ་པ་སྟེ། མདོར་ན་སངས་རྒྱས་ཐམས་ཅད་རིགས་ལྔར་འདུས་པ་ཡིན་ཞིང་། དེ་ཉིད་ཆོས་ཐམས་ཅད་ཀྱི་འབྱུང་གནས། དགེ་འདུན་ཐམས་ཅད་ཀྱི་མངའ་བདག་ཡིན་ལ། དེའང་རྩ་བརྒྱུད་ཀྱི་བླ་མ་རྣམས་ཐ་མི་དད་པ་ཡིན་པས། དེ་དབུས་ཀྱི་བཅོམ་ལྡན་འདས་སྙིང་པོ་ཀྱཻ་རྡོ་རྗེ་དང་གཉིས་སུ་མེད་པར་བསྒོམ་པ་ནི་བླ་མ་དང་སངས་རྒྱས་དཀོན་མཆོག ཆོས་ནི་བཀའ་བསྟན་བཅོས་ལུང་དང་རྟོགས་པའི་བདག་ཉིད་ཐམས་ཅད་གསུང་རབ་པུ་ཏིའི་རྣམ་པ་དེ་ལ་འདུས་པར་བསམ་པ་ནི་ཆོས་དཀོན་མཆོག དགེ་འདུན་ནི་ཐེག་པ་གསུམ་གྱི་དགེ་འདུན་ཏེ། དེ་ཡང་ཉན་ཐོས་པ་རྣམས་གང་ཟག་ཟུང་བཞི་ཡ་བརྒྱད་ལ་འདོད་ཀྱང་། འདིར་དགེ་འདུན་དགེ་ཚུལ་དགེ་སློང་རྣམས་རང་ལས་བསླབ་པ་བགྲེས་པ་ཡན་ཆོད། ཐེག་པ་ཆེན་པོ་ཕ་རོལ་དུ་ཕྱིན་པའི་སྐབས་སུ་བྱང་ཆུབ་སེམས་དཔའི་དགེ་འདུན་ནི་སློབ་པ་ཕྱིར་མི་བཟློག་པ་རྣམས་ལ་འདོད་ཀྱང་། འདིར་རང་ལས་བསླབ་པ་རྒན་པའི་བྱང་སེམས་ཀྱི་སྡོམ་ལྡན་ཁྱིམ་པ་ཡན་ཆད་ཡིན། སྔགས་ཀྱི་ཐེག་པར་དཔེའི་ཡེ་ཤེས་རྒྱུད་ལ་སྐྱེས་པའི་གང་ཟག་ལ་འཆད་ཀྱང་། འདིར་སྔགས་སྡོམ་རྫོགས་པར་ཐོབ་ལ་མ་ཉམས་པའི་རང་ལས་བསླབ་པ་བགྲེས་པ་ཡན་ཆད་ལ་བྱེད་དོ། །དེ་ལྟ་བུའི་དགེ་འདུན་རྣམས་ཀྱང་འཁོར་གྱི་ལྷ་མོ་རྣམས་ལ་འདུས་པར་བསམ་པ་ནི་དགེ་འདུན་དཀོན་མཆོག་རྣམས་ཀྱི་ཡུལ་ཡིན་ནོ། །བཞི་པ་སྐྱབས་སུ་འགྲོ་བའི་རྒྱུ་ནི། འཇིགས་དད་སྙིང་རྗེ་དང་གསུམ་སྟེ། དང་པོ་འཇིགས་པ་ལ། འཁོར་བའི་སྡུག་བསྔལ་གྱི་འཇིགས་པ། རང་དོན་ཡིད་བྱེད་ཀྱི་འཇིགས་པ། ཐ་མལ་སྣང་ཞེན་གྱི་འཇིགས་པ། གྱ་ནོམ་ལྷར་ཞེན་གྱི་འཇིགས་པའོ། །དང་པོ་འཁོར་བའི་འཇིགས་པ་ལ། སྤྱིར་འཁོར་བའི་འཇིགས་པ་དང་། བྱེ་བྲག་ཏུ་ཚེ་འདི་བར་དོ་སྐྱེ་བ་ཕྱི་མའི་འཇིགས་པ། དང་པོ་ནི་ཤེས་པར་ཟད། གཉིས་པ་ལ་ཚེ་འདིར་ཆོས་བསྒྲུབ་པའི་འགལ་རྐྱེན་ནད་དང་གདོན་ལ་སོགས་པ་ཚེའི་བར་དུ་གཅོད་པ་དང་། འཆི་ཁར་མཚམས་སྦྱོར་ངན་པ་དང་། གནད་གཅོད་དྲག་པོ་དང་ནད་ངན་པ་ལས་བསྐྱབ་པའི་ཕྱིར། གསུམ་པ་བར་དོའི་འཇིགས་པ་ནི། འཇིགས་པའི་སྒྲ་བཞི་ལ་སོགས་པའི་བར་དོའི་འཇིགས་པ་ཐམས་ཅད་ལས་བསྐྱབ་པའི་ཆེད་དུའོ། །བཞི་པ་ནི་སྐྱེ་བ་ཕྱི་མ་མི་ཁོམ་པའི་གནས་བརྒྱད་ལ་སོགས་པའི་གནས་ངན་པ་དང་། གྲོགས་ངན་པ་དང་། དཔོན་ངན་པ་དང་། སློབ་དཔོན་ངན་པ་དང་། བསྟན་བཅོས་ངན་པ། རང་བརྒྱུད་ངན་པ་ལ་སོགས་པ་མདོར་ན་དམ་པའི་ཆོས་ཀྱི་འགལ་རྐྱེན་དུ་འགྲོ་བ་ཐམས་ཅད་ལས་བསྐྱབ་པའི་ཆེད་དུ་ཡིན། གཉིས་པ་དད་པ་ལ། འདོད་པའི་དད་པ། དྭང་བའི་དད་པ། ཡིད་ཆེས་པའི་དད་པའོ། །དང་པོ་འདོད་པའི་དད་པ་ནི། སངས་རྒྱས་ཀྱི་ཡོན་ཏན་མཐོང་ནས་འདི་ལྟ་བུ་ཐོབ་པར་བྱེད་དགོས་པ་འདུག་སྙམ་པའི་འདུན་པ་དྲག་པོའི་སྒོ་ནས་སྐྱབས་སུ་འགྲོ་བའོ། །གཉིས་པ། དྭང་བའི་དད་པ་ནི། དཀོན་མཆོག་གསུམ་གྱི་ཡོན་ཏན་ལ་དད་པ་སྟེ། དེ་ཡང་ཤེས་བྱ་ཇི་ལྟ་བ་དང་། ཇི་སྙེད་པ་མཁྱེན་པའི་ཡེ་ཤེས་དང་། སེམས་ཅན་ཐམས་ཅད་ལ་བུ་གཅིག་པ་ལྟར་བརྩེ་བའི་སྙིང་རྗེ་ཆེན་པོ་དང་། སེམས་ཅན་རྣམས་འཁོར་བའི་སྡུག་བསྔལ་ཐམས་ཅད་ལས་བསྒྲོལ་བའི་ནུས་པ་སྟེ། དེ་ལྟ་བུའི་ཡོན་ཏན་མཐོང་བའི་སྒོ་ནས་བཅོས་མ་མ་ཡིན་པའི་དད་པ་སྐྱེས་པའི་སྒོ་ནས་སྐྱབས་སུ་འགྲོ་བའོ། །གསུམ་པ་ཡིད་ཆེས་པའི་དད་པ་ནི། སྤྱིར་སངས་རྒྱས་ཀྱིས་གསུངས་པའི་ཆོས་རྣམས་ལ་ཡིད་ཆེས་ཤིང་། ཁྱད་པར་མི་དགེ་བའི་ལས་ཀྱིས་འཁོར་བར་འཁྱམས་ནས་སྡུག་བསྔལ་མྱོང་དགོས་པ་དང་། མི་དགེ་བ་སྤངས་ཏེ་དགེ་བ་བསྒྲུབས་ན། མཁྱེན་བརྩེ་ནུས་གསུམ་དང་ལྡན་པའི་ཐར་པ་མྱ་ངན་ལས་འདས་པ་ཐོབ་པར་གསུང་འདུག་པས། དེ་ལྟ་བུའི་ལས་རྒྱུ་འབྲས་ལ་ཡིད་ཆེས་ཤིང་། དད་པས་ཀུན་ནས་བླངས་ཏེ་སྡིག་སྤོང་དགེ་བ་བསྒྲུབ་པའི་སྒོ་ནས་སྐྱབས་སུ་འགྲོ་དགོས་ཏེ། དཀོན་མཆོག་རིན་ཆེན་རྣམ་པ་གསུམ་པོ་དེ་ཡང་རྒྱུ་དེ་ལྟ་བུ་ལས་བྱུང་བས། རང་ཡང་དཀོན་མཆོག་གསུམ་གྱི་གོ་འཕངས་ཐོབ་པར་བྱ་བའི་ཕྱིར་དུ་སྐྱབས་སུ་འགྲོ་བ་ཡིན། གསུམ་པ་སྙིང་རྗེ་ནི། ཁམས་གསུམ་གྱི་སེམས་ཅན་ཐམས་ཅད་རང་གི་ཕ་མ་དྲིན་ཅན་ཤ་སྟག་ཡིན་ལ། འདི་རྣམས་འཁོར་བའི་སྡུག་བསྔལ་དྲག་ལ་ཡུན་རིང་བ་འདི་ལས་ཅིས་ཀྱང་སྒྲོལ་དགོས་པ་འདུག་སྟེ། དེའི་ནུས་པ་ད་ལྟ་ནི་བདག་ལ་མེད་ཅིང་། དེར་མ་ཟད་ཉན་ཐོས་དང་རང་སངས་རྒྱས་རྣམས་དང་། སྟོང་འཁོར་ལོ་བསྒྱུར་བའི་རྒྱལ་པོ་དང་། སར་གནས་ཀྱི་བྱང་ཆུབ་སེམས་དཔའ་རྣམས་ལ་ཡང་མེད་ལ། འོ་ན་སུ་ལ་ཡོད་ན་དཀོན་མཆོག་རིན་ཆེན་རྣམ་པ་གསུམ་ལ་ཡོད་པས། དེས་ན་སེམས་ཅན་རྣམས་སྡུག་བསྔལ་ལས་བསྒྲལ་ནས་བདེ་བ་བླ་ན་མེད་པ་ལ་འགོད་པར་བྱ་བའི་ཕྱིར་དུ་སྐྱབས་སུ་འགྲོ་བ་སྟེ་རྒྱུའོ། །ལྔ་པ་ཇི་ལྟར་སྐྱབས་སུ་འགྲོ་བ་ནི། བླ་མ་དང་སངས་རྒྱས་ལ་སྟོན་པ། ཆོས་ལ་ལམ་དངོས། དགེ་འདུན་ལ་ལམ་བསྒྲུབ་པའི་ཟླ་གྲོགས་ཞུ་བའི་ཚུལ་གྱིས་སྐྱབས་སུ་འགྲོ་བ་སྟེ། དེ་ཡང་བླ་མ་ལ་སྐྱབས་སུ་འགྲོ་བའི་ཚེ་སྦྱང་གཞི་ནི། རང་གི་ཉོན་མོངས་པ་དུག་གསུམ་ལ་སོགས་པ་ཉོན་མོངས་པས་ཀུན་ནས་བླངས་ཏེ་ལུས་ངག་ཡིད་གསུམ་གྱི་སྒོ་ནས་མི་དགེ་བའི་ལས་བསགས་པ་ཐམས་ཅད་དོ། །སྦྱོང་བྱེད་ནི། བླ་མ་ལ་སྐྱབས་སུ་འགྲོ་བས་དབང་བཞི་པ་ཐོབ་པར་བསམ་པའོ། །སྦྱངས་འབྲས་ནི་ལུས་ངག་ཡིད་གསུམ་གྱི་དྲི་མ་དག་ནས། ངོ་བོ་ཉིད་ཀྱི་སྐུ་ཐོབ་པའོ། །སངས་རྒྱས་ལ་སྐྱབས་སུ་འགྲོ་བའི་ཚེ། སྦྱང་གཞི་ཞེ་སྡང་གི་ཀུན་ནས་བླངས་ཏེ་ཡིད་ཀྱི་སྒོ་ནས་བསགས་པའི་སྡིག་སྒྲིབ་ཐམས་ཅད་དོ། །སྦྱོང་བྱེད་ནི་སངས་རྒྱས་ལ་སྐྱབས་སུ་འགྲོ་བས་ཤེས་རབ་ཡེ་ཤེས་ཀྱི་དབང་ཐོབ་པར་བསམ་པའོ། །སྦྱངས་འབྲས་ནི། ཡིད་ཀྱི་དྲི་མ་དག་ནས་སངས་རྒྱས་དཀོན་མཆོག་གི་ཆོས་ཀྱི་སྐུ་ཐོབ་པའོ། །ཆོས་ལ་སྐྱབས་སུ་འགྲོ་བའི་ཚེ། སྦྱང་གཞི་འདོད་ཆགས་ཀྱི་ཀུན་ནས་བླངས་ཏེ་ངག་གི་སྒོ་ནས་བསགས་པའི་སྡིག་སྒྲིབ་ཐམས་ཅད་དོ། །སྦྱོང་བྱེད་ནི་ཆོས་ལ་སྐྱབས་སུ་འགྲོ་བས་གསང་བའི་དབང་ཐོབ་པར་བསམ་པའོ། །སྦྱངས་འབྲས་ནི་ངག་གི་དྲི་མ་དག་ནས་ཆོས་དཀོན་མཆོག་གི་ལོངས་སྤྱོད་རྫོགས་པའི་སྐུ་ཐོབ་པའོ། །དགེ་འདུན་ལ་སྐྱབས་སུ་འགྲོ་བའི་ཚེ། སྦྱང་གཞི་ནི་གཏི་མུག་གི་ཀུན་ནས་བླངས་ཏེ་ལུས་ཀྱི་སྒོ་ནས་བསགས་པའི་སྡིག་སྒྲིབ་ཐམས་ཅད་དོ། །སྦྱོང་བྱེད་དགེ་འདུན་དཀོན་མཆོག་ལ་སྐྱབས་སུ་འགྲོ་བས་བུམ་པའི་དབང་ཐོབ་པར་བསམ་པའོ། །སྦྱངས་འབྲས་ལུས་ཀྱི་དྲི་མ་དག་སྟེ་དགེ་འདུན་དཀོན་མཆོག་གི་སྤྲུལ་སྐུའི་གོ་འཕངས་ཐོབ་པ་སྟེ། དོན་དེ་རྣམས་ཡིད་ལ་དྲན་པའི་སྒོ་ནས། གཞུང་ལས། དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆིའོ། །རྫོགས་པའི་སངས་རྒྱས་བཅོམ་ལྡན་འདས་རྣམས་ལ་སྐྱབས་སུ་མཆིའོ། །དམ་པའི་ཆོས་རྣམས་ལ་སྐྱབས་སུ་མཆིའོ། །འཕགས་པའི་དགེ་འདུན་རྣམས་ལ་སྐྱབས་སུ་མཆིའོ། །ཞེས་འབྱུང་བ་ལྟར་ངག་ཏུ་བརྗོད། དེ་ཡང་དཔལ་ལྡན་ནི་ཚོགས་གཉིས་ཀྱི་དཔལ་དང་ལྡན་པའོ། །བླ་མ་ནི་ཡོན་ཏན་གྱི་ཁུར་གྱི་ལྕི་བའོ། །དམ་པ་ནི་དབང་བསྐུར་བ་ལ་སོགས་པའི་སྒོ་ནས་རང་རྗེས་སུ་འཛིན་པའོ། །རྣམས་ཞེས་པ་མང་ཚིག་དེ་ཚིག་གཅིག་ལ་སོགས་པའི་དམ་པའི་ཆོས་ཀྱི་བཀའ་དྲིན་མནོས་པའི་བླ་མ་ཐམས་ཅད་ལ་སྐྱབས་སུ་འགྲོ་བའོ། །རྫོགས་པ་ནི་སྤང་རྟོགས་ཀྱི་ཡོན་ཏན་ཐམས་ཅད་རྫོགས་པའོ། །སངས་རྒྱས་པ་ནི་མ་རིག་པའི་གཉིད་ལས་སངས་ཤིང་ཤེས་བྱ་ཐམས་ཅད་ལ་བློ་གྲོས་རྒྱས་པ་སྟེ། མ་རིག་གཉིད་ལས་སངས་ཕྱིར་དང་། །ཤེས་བྱ་ལ་ནི་བློ་རྒྱས་ཕྱིར། །སངས་རྒྱས་པདྨ་ལྟར་སངས་རྒྱས། །ཞེས་གསུངས་སོ། །བཅོམ་ལྡན་འདས་ནི་བདུད་བཞི་བཅོམ་ཞིང་། དབང་ཕྱུག་གི་ཡོན་ཏན་དྲུག་དང་ལྡན་པ་ཡིན། འདས་ཞེས་པ་ལོ་ཙཱ་བ་རྣམས་ཀྱི་བླ་བཏགས་སུ་བྱས་པའོ། །རྣམས་ནི་མང་ཚིག་ཡིན་པས་གོ་སླའོ། །ཆོས་ལ་དམ་པ་ནི་རང་ལ་སོགས་པའི་གདུལ་བྱ་རྣམས་ཉོན་མོངས་པའི་དྲི་མ་སྦྱངས་ནས་སངས་རྒྱས་ཀྱི་སར་འཁྲིད་པར་བྱེད་ནུས་པ་ཏེ། སངས་རྒྱས་པའི་ཆོས་ཐ